Laqgħa Nru 21

L-Erbgħa, 1 ta' Ottubru 2014

Stampat fl-Uffiċċju tal-Iskrivan

Prezz €2.50

Laqgħa Nru 21

L-Erbgħa, 1 ta' Ottubru 2014

Il-Kumitat iltaqa' fil-Palazz, il-Belt Valletta, fis-6.51 p.m.

IlMinuti talLaqgħa numru 20, li saret fis27 ta' Ġunju 2014, ġew ikkonfermati.

MR SPEAKER (Onor. Anġlu Farrugia): Hawn talba minn diversi membri tal-media biex jidħlu.

Jistgħu?

(Onor. Membri: Iva) Il-membri tal-media jistgħu jidħlu.

Ilpermess ingħata.

XOGĦOL TAL-KAMRA

MR SPEAKER: Nistieden lin-naħa tal-Gvern biex, jekk jogħġobha, tagħmel ir-rimarki tagħha fuq ix-xogħol tagħha.

LOUIS GRECH (Deputat Prim Ministru u Ministru għall-Affarijiet Ewropej u Twettiq tal-Manifest Elettorali): Nirringrazzjak, Sur President.

Aħna qed nipproponu li l-liġijiet li jingħataw prijorità fix-xahar ta' Ottubru jkunu l-Abbozz ta' Liġi li jemenda l-Att dwar is-Sigurtà Soċjali – Abbozz nru 65, il-kontinwazzjoni tal-Abbozz ta' Liġi dwar il-Finanzjament tal-Partiti – Abbozz nru 59, Abbozz ta' Liġi li jemenda l-Att dwar it-Taxxa fuq l-Income – Abbozz numru 64, Abbozz ta' Liġi biex Korpi Dixxiplinati jissieħbu f'Union – Abbozz numru 55, Abbozz ta' Liġi dwar il-Ħarsien tat-Tfal – Abbozz numru 45, Abbozz ta' Liġi dwar il-Professjoni tal-Counselling – Abbozz numru 48, u Abbozz ta' Liġi li jemenda l-Att dwar ir-Refuġjati – Abbozz numru 56.

Għax-xahar ta' Novembru, nipproponu l-Abbozz ta' Liġi dwar l-Istil ta' Ħajja Sana – Abbozz numru 62.

Qed nipproponu li dan jiġi diskuss il-Ħamis, 6 ta' Novembru.

Fil-bidu ta' Diċembru, huwa maħsub ukoll li ngħaddu l-mozzjoni tal-Onor.

Claudio Grech dwar il-Pazjenti u s-Saħħa.

Nistgħu nimxu fuq ix-xogħol propost tal-Gvern?

L-Onor.

MARIO DE MARCO: Kemm nifhem sew: aħna s'issa ddiskutejna numru ta' abbozzi ta' liġijiet li se jiġu diskussi f'Ottubru.

L-Abbozz ta' Liġi nru 62 qed jiġi propost għal Novembru.

Ladarba d-Deputat Prim Ministru qed jgħid li l-Mozzjoni dwar is-Saħħa se tkun għal Diċembru, il-kumplament tax-xahar ta' Novembru qed jiġi allokat għall-Baġit?

LOUIS GRECH: S'issa għadna ma ddeċidejniex preċiż.

Ġeneralment, f'Novembru jkun hemm il-Baġit; imma, wieħed irid jara l-andament kif ikun sejjer dak iż-żmien, u mbagħad inkunu nistgħu nagħtu programm iktar preċiż.

MARIO DE MARCO: Però, dak li ddiskutejna aħna suppost se jsir fl-ewwel ħames ġimgħat wara li jerġa' jiftaħ il-Parlament wara r-recess tas-sajf?

LOUIS GRECH: Hekk huwa.

Hekk huwa ppjanat.

Jekk ikun hemm xi tibdil, imbagħad nerġgħu niġu hawn.

DAVID AGIUS: Rigward l-iStandards fil-Ħajja Pubblika, m'għandniex data?

Għas-sena d-dieħla din?

LOUIS GRECH: Huwa ppjanat li nagħmluha din is-sena, però għadna ma nafux id-data preċiż.

Jista' jkun li tkun f'Diċembru.

DAVID AGIUS: Nafu li Diċembru l-ewwel ġimagħtejn biss ikollna.

Kważi kważi lanqas nagħmluhom, għax wara l-festa tar-Repubblika ftit ġranet ikun hemm.

LOUIS GRECH: Ippjanat li sa Diċembru ikun beda żgur.

MARIO DE MARCO: Mingħajr ma nuri diżrispett lejn il-mozzjonijiet l-oħra, però naħseb li, jekk kellna nagħmlu ordni ta' prijoritajiet, se mai l-ewwel mozzjoni li għandha tiġi diskussa hija preċiżament dik.

Irridu nagħtu messaġġ bħala deputati u bħala Kamra dwar l-imġiba xierqa.

Fil-fehma tiegħi, din għandha tiġi diskussa qabel il-mozzjonijiet l-oħra.

Mhux qed ngħid li l-mozzjonijiet l-oħra ma jiġux dibattuti; però, l-ewwel mozzjoni li għandha tiġi dibattuta għandha preċiżament tkun dik dwar l-imġiba xierqa.

LOUIS GRECH: Fil-fatt, it-tnejn qed naqblu li hija prijorità; sempliċement aħna qed ngħidu li xorta konna se niddiskutuha.

Se niddiskutuha bejn Novembru u Diċembru flok f'Ottubru.

MARIO DE MARCO: Nista' nissuġġerixxi li, flok ma ngħidu li fis-6 ta' Novembru jiġi dibattut l-Abbozz numru 62, se mai, dakinhar tiġi diskussa l-mozzjoni dwar l-Imġiba Xierqa fil-Ħajja Pubblika?

MR SPEAKER: Jiġifieri, qed tissuġġerixxi li flok l-Abbozz ta' Liġi dwar l-Istil ta' Ħajja Sana, tidħol il-mozzjoni l-oħra?

MARIO DE MARCO: L-oħra tiġi diskussa wkoll din is-sena, però l-ewwel waħda tiġi … (Interruzzjonijiet) Imma din imressqa konġuntivament.

Iva, naħseb li, bħala prijorità, nixtiequ nibdew b'din.

Aħna se naraw li din il-mozzjoni konġunta nipprovaw nagħmluha f'Novembru.

Fuq hekk għandna qbil ukoll.

L-Onor.

DAVID AGIUS: Qed nifhem sew li l-ewwel Abbozz ta' Liġi li se niftħu bih huwa dak dwar is-Sigurtà Soċjali?

MARIO DE MARCO: Hekk hu.

DAVID AGIUS: Jien għandi naqra diffikultà li t-tieni item ikun l-Abbozz ta' Liġi dwar il-Finanzjament tal-Partiti.

Irridu nifhmu li d-Deputat min-naħa tagħna li xtaq jitkellem ikun preżenti wkoll.

MR SPEAKER: L-Onor.

CARMELO ABELA: Sur President, nixtieq ngħid li m'għandniex diffikultà li nitkellmu fuq punti ta' natura prattika.

Qed nippruvaw insegwu l-ordni li fihom id-Deputat Prim Ministru ta indikazzjoni fuq liġijiet.

L-Abbozz ta' Liġi dwar is-Sigurtà Soċjali huwa l-ewwel item fuq l-aġenda.

Rigward tal-Finanzjament tal-Partiti, naf li kien għadu in possession l-Onor.

S'issa tkellem wieħed minn kull naħa.

Ikompli l-intervent tiegħu l-Onor.

Chris Said, imbagħad ikomplu interventi miż-żewġ naħat tal-Kamra.

Nifhem li hemm persuna li jista' jkun ma jkunx dispost li jkun preżenti.

Din nistgħu nifhmuha u nistgħu niddiskutu fuqha, m'għandniex problema.

Se mai ma nimmaġinax li dan l-Abbozz se jingħalaq f'seduta waħda.

Il-punt huwa li fit-13 ta' Ottubru se nibdew bl-Abbozz ta' Liġi dwar is-Sigurtà Soċjali.

Jekk dan jitlesta, it-tieni item se jkun tal-Finanzjament tal-Partiti.

Dan mhux biex jitlesta mill-bidu sal-aħħar, imma għal raġuni prattika għaliex il-Ministru għall-Finanzi se jkun imsiefer fl-ewwel żewġ seduti, tat-Tnejn u tat-Tlieta.

L-Erbgħa, 15 ta' Ottubru, definittivament se nagħmlu l-Abbozz ta' Liġi li jemenda l-Att dwar it-Taxxa fuq l-Income.

Ċara.

Nimxu fuq xogħol ieħor.

AFFARIJIET OĦRA

MR SPEAKER: L-item li jmiss huwa l-Ombudsplan tal-2015.

Nixtieq ninforma lill-Kumitat li, fil-15 ta' Settembru 2014, l-Ombudsman ippreżentali kopja tal-Ombudsplan għas-sena 2015.

Se nqiegħed id-dokument fuq il-Mejda tal-Kamra fl-ewwel opportunità, li se tkun fis-seduta li ġejja.

Dan id-dokument irid jiġi diskuss minn dan il-Kumitat qabel ma jiġi approvat mill-Kamra.

Għalhekk ħudu nota li rridu nsibu data biex dan il-Kumitat ikun jista' jiddiskuti dan l-Ombudsplan 2015.

Rigward l-esibizzjoni dwar il-Parlament Malti, fl-aħħar laqgħa kien intlaħaq qbil li s-Sedja għandha tkun hi li tieħu deċiżjoni dwar l-esperti li għandhom jiġu kkonsultati.

Qed ninfurmakom li fl-1 ta' Awwissu jiena ktibt lil Network Publications fejn avżajthom li l-esperti li għandhom jiġu mqabbda huma l-Professur Henry Frendo, il-Professur Raymond Mangion u l-Professur Godfrey Pirotta.

Nhar il-31 ta' Lulju kont għaddejtilkom din l-informazzjoni qabel ma bgħatt l-ittra lill-imsemmija Network Publications.

Għandkom id-dokumenti.

Peress li l-kuntratt mal-Bank of Valletta fuq din l-esibizzjoni sar mal-Fondazzjoni Parlament ta' Malta, ġustament il-Bank of Valletta jixtiequ li l-approvazzjoni dwar il-kontenut tal-esibizzjoni tingħata lilhom b'mod uffiċjali mill-Fondazzjoni.

Għalhekk, se nara li din il-Fondazzjoni titlaqqa' kemm jista' jkun malajr.

Nieħu ħsieb jien biex inlaqqa' l-Fondazzjoni.

L-Onor.

DAVID AGIUS: Sur President, l-unika ħaġa li nżommu – kif dejjem żammejna – hija li anything li joħroġ biex ikun ippubblikat u miktub, jingħata liż-żewġ naħat, kif dejjem għamilna, u nżommu l-istess proċedura kif ħdimna s'issa.

Ibqa' ċert li hekk se jsir.

Għandna wkoll l-item li konna ddiskutejna dwar l-użu tal-kelma 'Onorevoli' lill-eks-Membri Parlamentari.

Fl-aħħar laqgħa, għaddejtilkom kopja tar-riċerka li saret min-naħa tal-Uffiċċju tiegħi dwar l-użu tat-titolu 'Onorevoli' lil eks- Membri Parlamentari.

Kemm in-naħa tal-Gvern, kif ukoll tal-Oppożizzjoni, kellhom jiddiskutu man-naħat rispettivi.

Nitlobkom għal xi reazzjonijiet li jista' jkollkom qabel ma tintbagħat risposta lill-Uffiċċju tal-Prim Ministru.

MARIO DE MARCO: Aħna, f'xi żmien jew ieħor, se nkunu eks-deputati.

Barra minn hekk, jekk wieħed jara dak l-eżami komparattiv li għamilt int, wieħed jara li hija l-eċċezzjoni fejn it-titolu jinżamm wara li wieħed jispiċċa minn deputat.

Naħseb li allura m'hemmx raġuni għaliex immorru b'mod kuntrarju għat-trend u nużaw it-titolu wara li wieħed jispiċċa mill-kariga.

MR SPEAKER: L-Onor.

Se nieħu ħsieb li nikteb lill-Uffiċċju tal-Prim Ministru u l-Kabinett fuq dan li tkellimna fuqu.

L-Onor.

CARMELO ABELA: Sur President, jiġifieri dak li kien maqbul qabel, jiġifieri li l-gruppi parlamentari niddiskutuha, u allura qed neħduha li d-diskussjoni saret u li r-reazzjoni tagħna hija din, min-naħa taż-żewġ naħat?

Hawn qbil fuqha.

Nimxu għall-item li jmiss, rigward ir-Research Analyst.

Fil-laqgħa tad-9 ta' Ġunju, konna qbilna li, sakemm jiġu ingaġġati Research Analysts li għalihom saret sejħa pubblika, il-Parlament iġib l-approvazzjoni meħtieġa sabiex juża s-servizzi b'mod temporanju, għal perijodu ta' sitt xhur, ta' eks-studenti tal-MEDAC, il-Mediterranean Academy of Diplomatic Studies.

Fil-25 ta' Awwissu, ġew intervistati sitt kandidati li applikaw, li minnhom intagħżlu tnejn li huma s-Sur Andrè Vella u s-Sur Simon Dalli.

Dan il-Bord kont qed nippresjedih jien, u l-membri tal-għażla kienu l-Onor.

Carmelo Abela u oħrajn.

Ninfurmakom li l-persuni msemmija diġà ġew ingaġġati, u beda x-xogħol.

Imnalla daħlu għax diġà bdejna nagħmlu clearance u mexjin.

Diġà bdew jagħtu kontribuzzjoni siewja f'dak li għandu x'jaqsam ma' skrutinju ta' proposti Ewropej.

L-Onor.

ANTHONY AGIUS DECELIS: Sur President, dawn ikunu jistgħu jgħinu lid-deputati fil-ħidma tagħhom ukoll?

Jekk xi ħadd ikun se jagħmel speech, jista' jmur għand dawn ir-Research Analysts biex jitlobhom l-għajnuna ħalli jkun jista' jagħmel ir-riċerka u jiffaċilitawlu r-riċerka?

Din se tkun għas-servizz tal-Kamra kollha?

MR SPEAKER: L-idea dik hija, imma bħalissa għandna backlog ta' diversi dokumenti.

Tifhem li qed nipprova nagħmel minn kollox biex kemm jista' jkun niġi upstream.

LOUIS GRECH: Però, bħala funzjoni, mhijiex eskluża.

MR SPEAKER: Mhijiex eskluża.

Anzi dak li qed tgħid qiegħda hemmhekk, u hija waħda mill-prijoritajiet li kull parlamentari għandu jkollu dan l-aċċess.

MARIO DE MARCO: Naħseb li naqbel mal-Onor.

Agius Decelis li din hija prijorità li tibqa'.

Jekk irridu li l-Parlament tagħna jagħmel qabża fil-kwalità, fid-diskussjoni li jien u d-Deputat Prim Ministru jkollna, hemm bżonn li nagħtu l-għodda wkoll lid-deputati tagħna biex ikunu jistgħu jiffunzjonaw.

Illum il-ġurnata, il-liġijiet li niddiskutu fil-Parlament, l-avviżi legali li jiġu ppreżentati fuq il-Mejda tal-Kamra tal-Parlament qed isiru dejjem iktar speċjalizzati.

Ovvjament, jekk aħna rridu ngħaddu l-aħjar liġijiet minn dan il-Parlament, allura huwa essenzjali li nagħtu lid-deputati l-għodda neċessarji.

Dan ifisser li r-Research Analysts għandhom ikunu għad-dispożizzjoni tad-deputati.

Jekk id-deputati ma jkollhomx ir-Research Analysts preżenti magħhom, għandu jkun hemm pool ta' Research Analysts li huma preċiżament għad-dispożizzjoni tad-deputat, fejn jista' jmur u jitlobhom riċerka fuq punti li jkunu se jiġu analizzati fil-Parlament.

Għall-inqas bdejna li, sakemm jiġu ingaġġati, għandna tnejn temporanji.

Però, hemm il-backlog li rridu nindirizzawh.

Hemm backlog għal kulħadd!

Din hija kwestjoni ta' baġit ukoll, imma qegħdin naqblu.

LOUIS GRECH: Naħseb li l-Onor. de Marco sempliċement qed jgħid li din għandha tkun strutturata, għandha tkun riforma parlamentari, għandha tkun waħda mir-riformi li aħna wkoll diġà tkellimniha kemm miegħek, Sur President, u anke mal-Onor. de Marco.

Hija waħda mill-affarijiet li eventwalment nantiċipaw li trid issir biex verament ikollna Parlament effettiv.

MR SPEAKER: Fil-fatt, jien ippreżentajt fil-Kamra l-Parliamentary Service Bill, biex wieħed ikun jista' jitkellem ukoll fuq ir-riforma u l-awtonomija.

Niġu issa għall-Parlament taż-Żgħażagħ.

Fit-18 ta' Settembru, il-Parlament iltaqa' u laqqa' lill-Parlament taż-Żgħażagħ.

Din saret attività annwali fil-kalendarju tal-Parlament.

Ninforma lill-membri preżenti li għat-tielet sena konsekuttiva, fuq inizjattiva tal-Università ta' Malta, ġiet organizzata wkoll f'dan il-Parlament l-attività Science in the House, li issa saret popolari u li nfetħet mid-Deputy Speaker, l-Onor.

Ċensu Galea, fil-25 ta' Settembru.

Waqt din l-attività, ir-riċerkaturi kellhom l-opportunità jispjegaw lill-membri preżenti dwar il-ħidma tagħhom.

Kif isir is-soltu, din l-informazzjoni ġiet esibita permezz ta' posters fil-Kamra tal-Kumitat, u se tibqa' għall-wiri matul l-attività wkoll tan-Notte Bianca s-Sibt li ġej.

Hija xi ħaġa importanti li l-pubbliku jidħol hawnhekk u jara dan ix-xogħol li diġà sar.

Nimxi fuq suġġett ieħor, in-Notte Bianca.

Bħaż-żmien li għadda, din is-sena wkoll il-Parlament se jkun miftuħ waqt l-attività Notte Bianca.

Din is-sena se ssir fl-4 ta' Ottubru.

La l-Whips u lanqas jien ma aħna se nkunu preżenti.

Id-Deputy Speaker se jkun preżenti.

Aħna għandna mmorru konferenza tal-Commonwealth.

Il-Parlament se jkun miftuħ għall-pubbliku, u se jkun hemm ukoll l-Onor.

Ċensu Galea.

Huwa importanti li jkun hemm min idawwar lill-membri tal-pubbliku mal-Parlament.

Niġi għal xi ħaġa issa li diġà kkomunikajt maż-żewġ naħat tal-Kamra, il-Parliamentary Television Channel.

Ikkomunikajt magħkom xi xahar u nofs ilu, u rċevejt ir-risposti mingħand l-Onor.

David Agius li min-naħa tal-Oppożizzjoni kien hemm approvazzjoni li nistgħu nibqgħu mexjin.

Min-naħa tal-Onor.

Carmelo Abela wkoll infurmani li fuq dak li huwa live streaming kollox sew, imma fuq iċ-Channel iridu jitkellmu daqsxejn biex naraw l-affarijiet li jkun hemm bżonn.

Fil-fatt, l-Onor.

Carmelo Abela rrispondieni li, fil-prinċipju, fuq ix-xandir viżiv, inkluż dak televiżiv, m'hemmx problema.

Fuq hawn naqblu, imma jixtieq li jingħata kopja tal-agreements tas-service providers u informazzjoni dwar jekk hemmx kummerċjalizzazzjoni ta' kanal televiżiv għal meta l-Parlament jiltaqa' fil-bini l-ġdid.

Nista' ninforma lil kulħadd preżenti li mhemm l-ebda kummerċjalizzazzjoni ta' dan l-istazzjon televiżiv.

Nixtieq ngħid lill-Kumitat li kellna diskussjonijiet matul dan is-sajf prattikament kollu biex nippruvaw naslu għal xi forma ta' ftehim fejn, apparti li l-kanal ma jkunx kummerċjalizzat, lanqas għalina ma jkun jinvolvi spejjeż.

Għadni kif ġej minn konferenza tal-iSmall Nations, fejn kull pajjiż għandu l-istazzjon televiżiv tiegħu, inkluż il-Lussemburgu u l-Iżlanda, li jkunu kanali fejn jixxandru b'mod dirett il-laqgħat tal-Plenarja u tal-Kumitati.

F'dan ix-xandir jista' jkun hemm ukoll programmi parlamentari bil-preżenza u l-attività taż-żewġ gruppi.

Nista' ngħid li rrid nenfasizza li wasal żgur iż-żmien li l-Parlament ikollu l-istazzjon televiżiv tiegħu.

Kif diġà għidt, kelli laqgħat ma' żewġ kumpaniji ewlenin, il-Go u l-Melita.

Nixtieq inħabbar li fid-diskussjonijiet jien dejjem enfasizzajt li dan huwa servizz li qed jingħata lill-kumpanija jew kumpaniji – u se jkun an added value għal dik il-kumpanija – li qed joffru servizz lill-klijenti tagħhom li jkollhom il-faċilità li jsegwu lill-ogħla istituzzjoni tal-pajjiż.

B'dan il-mod, dawk li m'għandhomx il-kapaċità li joqogħdu jilagħbu mal-Internet, fosthom eluf ta' anzjani u morda, ikollhom il-faċilità li jsegwuna fuq il-kanal tat-televiżjoni.

Irrid ngħid li enfasizzajt dan il-punt.

La jien qed nitkellem fuq servizz, enfasizzajt li dan għandu jingħata b'xejn lill-Parlament.

Nixtieq inħabbar lill-Kumitat li wasalna ma' kumpanija waħda minnhom, il-kumpanija Go, sabiex huma joffru dan is-servizz mingħajr spejjeż addizzjonali min-naħa tagħna.

Dan is-servizz allura se jkun – ovvjament jekk taqblu – xi ħaġa offruta lill-pubbliku Malti u Għawdxi, fejn il-Go għandhom is-sistema magħrufa bħala Interactive.

Id-diskussjoni wasslet biex anke l-ispiża ta' dan l-apparat li jrid jintuża biex huma jidħlu fis-sistema tal-Interactive joħorġuha huma wkoll.

Ovvjament, jien issa rrid li l-ewwel nett naqblu fuq il-prinċipju, u naraw ukoll li jiġu emendati l-Ordnijiet Permanenti peress li dawn jitkellmu biss fuq radju u fuq frekwenza partikolari li tbiddlet xi xhur ilu.

Irridu ndaħħlu fl-Ordnijiet Permanenti li l-Parlament għandu jkollu l-istazzjon televiżiv tiegħu.

Irridu ndaħħlu wkoll li l-Parlament, bħala l-ogħla istituzzjoni tal-pajjiż, ma jkunx suġġett ta' awtorità, imma hu jkun jirregola lilu nnifsu.

Kif tafu intom, liċenzja għat-televiżjoni toħroġ taħt l-Awtorità tax-Xandir.

F'dan il-każ, il-Parlament ma jistax ikun suġġett ta' awtorità biex toħroġ liċenzja, imma għandna nirregolaw lilna nfusna.

Mhux qed ngħidilkom biex tbiddlu issa l-Ordnijiet Permanenti; imma jiena diġà ħadt il-pariri legali kollha.

Ovvjament, nista' nagħmel draft tal-Ordni Permanenti, imma naħseb li aħjar li niltaqgħu flimkien.

Il-punt huwa li għall-inqas qed naqblu wkoll li nitilqu mill-ewwel fuq il-live streaming meta nimxu minn dan il-Parlament għall-Parlament il-ġdid u, sakemm ikun hemm qbil fuq kif għandhom jiġu emendati l-Ordnijiet Permanenti, għall-inqas ikun hemm b'mod temporanju t-trasmissjoni fuq it-televiżjoni.

Rigward gwidi, irrid ngħid li għandu raġun l-Onor.

Carmelo Abela meta kitibli li jixtieq li jkun hemm guidelines.

Qiegħed ngħaddilkom memo dwar din il-materja – li jinkludi t-televiżjoni – li ġie ppreparat mill-Uffiċċju tiegħi, u li huwa bbażat fuq il-linji gwida li kienu ġew approvati minn dan il-Kumitat fil-leġiżlatura li għaddiet.

Dawn il-linji gwida huma mibnija fuq kif imxew parlamenti oħra, fosthom il-House of Commons, il-Parlament ta' New Zealand, u oħrajn.

Nifhem li wieħed jista' jitkellem fuqhom: però, huma tajbin ħafna għaliex fejn, pereżempju, jkun hemm storbju fil-Parlament, ikollok grave disorder, il-camera ma tibqax fuq fejn hemm id-disorder, imma tiffoka fuq l-iSpeaker.

Qed nagħti eżempju.

Hemm ħafna linji gwida biex wieħed ikun korrett u etikament ikun qed jimxi tajjeb.

Jekk, pereżempju, qed jitkellem l-Onor.

Agius Decelis, ikollu camera fuqu.

Hemm diversi linji gwida.

Naħseb li b'hekk inkunu nistgħu nagħmlu pass.

Għall-inqas mill-korrispondenza li għaddejna, kemm ir-risposta li tani l-Onor.

David Agius, kif ukoll fir-risposta li tani l-Onor.

Carmelo Abela, qegħdin naqblu żgur fil-prinċipju li għandna nimxu għal-live streaming b'mod immedjat, u naqblu wkoll fil-prinċipju li għandu jkollna l-istazzjon televiżiv.

Però rridu naqblu wkoll – u din hija importanti ħafna – u qed nitkellem issa fuq aspett legali għall-ġenerazzjonijiet futuri ta' dan il-Parlament, li jrid ikun hemm ordni permanenti li jiddefinixxi l-istazzjon televiżiv parlamentari.

Tinsewx li dan se jkun stazzjon televiżiv tal-Parlament, u allura ma jkunx suġġett ta' liġi, imma jkun qed jiskrutinja lilu nnifsu.

Dan bħalma għandhom il-House of Commons, fejn għandek l-istazzjon, għandek l-iSpeaker li huwa parti mill-Bord flimkien ma' oħrajn, editing, eċċ. Dan huwa dettall li mhux qed nippretendi li niddiskutuh issa.

Illum nixtieq li naqblu però li, fl-eventwalità li l-Parlament jimxi minn hawnhekk għall-Parlament il-ġdid, dakinhar li aħna mmorru, il-Parlament il-ġdid jitlaq bil-Plenarja live streaming u jkollu t-televiżjoni tiegħu b'mod temporanju sakemm imbagħad naqblu fuq l-affarijiet l-oħra.

L-Onor.

DAVID AGIUS: Sur President, jien kont preżenti wkoll f'dan il-Kumitat meta bdejna nagħmlu l-video u audio live streaming, u għall-bidu wkoll kellna ċerta eżitazzjoni sakemm finalment għamilna r-regoli li għandna llum.

Kemm ilu għaddej fil-kumitati l-video streaming, naħseb li ma kellniex ilment wieħed.

Kellna sigħat ta' trasmissjoni ta' kumitati.

Naħseb li dak għalija huwa bażi.

Issa, ovvjament se nagħmlu upgrade għat-televiżjoni, u allura naħseb li l-ewwel nett għandna nżommu l-istess livell li qed inżommu llum.

Naħseb li ż-żewġ naħat jissorveljaw xi jkun għaddej, u naħseb li l-esperjenza urietna li s'issa l-affarijiet imxew pożittivament.

Xtaqt nikkjarifika l-punt numru 6 ta' dawn il-gwidi.

Tista' tispjegali ftit x'għandek f'moħħok, Sur President, meta għidt li:

Din qed ngħidu li, meta jitkellem xi ħadd, mhux se jkun hu li jidher, imma anke min ikun ħdejh?

Jew qed ngħidu li m'għandux ikollna wide angle shots of the Plenary?

Jien naħseb li l-iktar ħaġa li sal-lum żammejna dejjem kienet li dejjem tiġi inkwadrata l-persuna li tkun qed titkellem, filwaqt li, meta jitkellem iċ-Chairman, dan dejjem jieħu l-preċedenza, u meta jkollok żewġ naħat li qegħdin ikellmu lil xulxin, jiftaħ wide angle.

MR SPEAKER: Din hija għad-diskussjoni, Onor. David Agius.

Nistgħu nirranġawha.

Jien imxejt fuqha minħabba li l-House of Commons Broadcasting Committee kienu għamlu rules of coverage, u fosthom kienu għamlu din.

Din tfajtha hemmhekk, u ovvjament nistgħu naqblu u nistgħu ma naqblux.

Dawn huma linji gwida.

Hemm ħafna punti li żgur se naqblu fuqhom, imbagħad se jkun hemm oħrajn għad-diskussjoni.

L-Onor.

DAVID AGIUS: Il-bqija li, min-naħa tagħna, m'għandna l-ebda diffikultà li jkollna tibdil fl-Ordnijiet Permanenti.

Ovvjament, bi qbil bejn iż-żewġ naħat, nistgħu mmexxu anke mingħajr l-Ordni Permanenti.

Il-prassi li nirregolaw lilna nfusna qiegħda hemm; allura, naqblu wkoll li jekk hemm bżonn nibdew b'mod temporanju.

Jekk kemm-il darba ż-żewġ naħat – jew naħa minnhom – tħoss li dan l-istazzjon mhux qed jimxi b'mod ġust bejn iż-żewġ naħat, nitkellmu miegħek u niġbdulek l-attenzjoni.

Il-bqija naqblu, iva, li għandna mmexxu fuq dan l-aspett.

LOUIS GRECH: Fil-prinċipju naqblu.

Però, nixtieq li jekk għandek xi emendi għall-Ordnijiet Permanenti, tagħtina l-abbozz tagħhom ħalli narawhom.

MR SPEAKER: Mela nipprepara l-abbozz u ngħaddihulkom.

L-importanti hu li għall-inqas naqblu fuq il-live streaming, u nistgħu nimxu mill-ewwel seduta meta mmorru hemmhekk.

Nimxi għall-item li jmiss, li huwa l-bini l-ġdid tal-Parlament.

Illum irċevejt ittra wara nofsinhar mingħand il-Ministru Joe Mizzi, li se naqraha:

"Għażiż Mr Speaker,

Għadni kif irċevejt ittra mingħand id-diriġenti tal-Korporazzjoni għar-Riġenerazzjoni tal-Port il-Kbir (GHRC), li fiha ġejt informat li l-kuntrattur responsabbli mill-bini tal-Parlament il-ġdid ma onorax l-obbligi tiegħu li jlesti x-xogħol sal-aħħar ta' Settembru 2014.

Il-kuntrattur kien intalab jgħaddilna rapport dettaljat dwar il-programm ta' xogħlijiet.

Minn dan ir-rapport, li wasal għandi llum, jidher biċ-ċar li ħafna mix-xogħlijiet li suppost kellhom jitlestew sal-aħħar ta' Settembru, waqgħu lura.

Dan minkejja li l-kuntrattur, BIB Joint Venture, li ngħata din ir-responsabbiltà taħt Gvern preċedenti, kien iddikjara bil-miktub, f'Awwissu li għadda, li x-xogħol wasal fi stadju avvanzat, u jinsab viċin it-tlestija tiegħu.

Il-kuntrattur kien iddikjara wkoll li x-xogħlijiet li jkun għad baqa' wara din id-data jkunu xogħlijiet żgħar li bl-ebda mod ma jaffettwaw ix-xogħol tal-Parlament, u kien għalhekk li l-pjan kien li l-Parlament jibda jiltaqa' fil-binja l-ġdida wara l-vaganzi tas-sajf.

Fid-dawl tal-fatt li issa din id-data ma ġietx rispettata, il-Korporazzjoni għar-Riġenerazzjoni tal-Port il-Kbir, mil-lum stess, se tibda timponi multi lill-kuntrattur.

Quddiem din is-sitwazzjoni, fejn illejla l-Kumitat tax-Xogħol tal-Kamra se jingħataw dettalji dwar fiex waslu x-xogħlijiet pendenti, għandha tittieħed in konsiderazzjoni d-deċiżjoni dwar meta l-Parlament se jkun jista' jiltaqa' fil-bini l-ġdid."

Magħha hemm ukoll stqarrija li ħarġet ftit wara, u hemm l-ittra ta' Dr Stefan Zrinzo Azzopardi, bħala Chairman tal-GHRC, mibgħuta lil Dr Peter Fenech u ċ-Chairperson tal-BIB JV.

Magħha hemm ukoll l-ittra tal-Avukat Peter Fenech, għan-nom tal-BIB JV, tal-15 ta' Awwissu, mibgħuta lil Dr Stefan Zrinzo Azzopardi.

Kif irċevejt din l-ittra, ovvjament inkludejtha mill-ewwel għax-xogħol li għandna quddiem dan il-Kumitat.

Ir-reazzjoni immedjata tiegħi hija li, b'kull rispett lejn min irid jispjega u ma jispjegax, jien hawnhekk qiegħed bħala Speaker tal-Kamra, u la darba għandi l-konferma tal-Ministru responsabbli mix-xogħlijiet li l-Parlament mhuwiex lest, aħna ma nistgħux nibdew bil-migration u nibdew naħdmu hemmhekk mis-seduta tat-13 ta' Ottubru.

Fl-opinjoni tiegħi, ma naħsibx li nistgħu mmorru f'post li għadu mhux lest.

Kienet xi ħaġa tajba li ħadna prekawzjoni u żammejna hawnhekk dejjem lest għal kull eventwalità.

L-eventwalità fil-fatt ġiet, u fit-13 ta' Ottubru ma għandna l-ebda għażla ħlief li nkomplu x-xogħol fil-Kamra tal-Parlament hawnhekk.

Imbagħad naraw fuq id-data.

Ma naħsibx li aħna nistgħu, bir-rispett kollu lejn dak li kiteb il-Ministru, nesploraw data.

Nesplora data meta nara li x-xogħol lest!

Din hija għad-diskussjoni.

MARIO DE MARCO: Iva, però naħseb li l-House Business Committee għandu dritt li jisma' r-raġuni għaliex dan il-parlament il-ġdid waqa' lura.

Mhijiex kwestjoni ta' kurżità.

Huwa tajjeb li hawn il-bini hawnhekk, li ovvjament baqa' attrezzat u jista' jilqagħna fit-13 ta' Ottubru; però, naħseb li huwa sew ukoll li jkollna ħjiel ta' għaliex ma ntlaħqux id-deadlines u l-commitments li ġew iddikjarati ripetutament, anke minn dan il-Gvern.

Irridu niftakru li, sa Frar ta' din is-sena, kien ġie ddikjarat mill-GHRC li xejn ma kien inbidel mill-commitments li l-parlament ikun lest għal wara s-summer recess.

Jekk m'iniex sejjer żball f'Lulju ta' din is-sena, d-DOI kienet ħarġet stqarrija tal-istess Ministeru li qal li l-Ministeru qed jissorvelja x-xogħlijiet mill-iktar mod viċin sabiex jiġi assigurat li x-xogħol jitlesta sal-aħħar tas-sajf.

Jiena mhux qed nagħmel dan il-punt biex nipprova nagħmel xi punti politiċi, kif ippruvat tagħmel l-istqarrija tad-DOI ta' dalgħodu, li ppruvat tagħti t-tort lill-Gvern preċedenti.

M'iniex qiegħed hawnhekk biex nagħti tort lill-ebda gvern; però, naħseb li aħna, bħala membri tal-Kumitat u aħna bħala rappreżentanti tad-deputati l-oħra, jixirqilna spjegazzjoni ta' f'liema stadju wasal jew ma wasalx il-parlament li suppost qiegħed jiġi ssorveljat biex il-kuntratturi jesegwixxu on time.

LOUIS GRECH: Aħna m'għandniex problema li min hu responsabbli jiġi hawnhekk u jagħti spjegazzjoni u dettalji iktar ċari għaliex kien hemm dan id-dewmien.

Ir-raġuni li qed tidher ċara, anke f'dan l-istatement u f'dawn l-ittri li hawn, hija li inti kellek kuntratturi li ma żammewx mad-dati li kien hemm previsti, u huwa għalhekk li se jeħlu l-multa.

Ta' min wieħed jgħid ukoll li din ilha ġejja, u mhux sempliċement hija xi ħaġa li bdiet minn Frar li għadda.

Id-dewmien ilu iktar minn sentejn.

Suppost – sa fejn naf jien u jekk niftakar tajjeb – l-ewwel data li kellu jitlesta l-parlament kienet f'Novembru tal-2012, imbagħad ġiet posposta, u issa reġgħet ġiet posposta.

Naqbel miegħek li ta' min wieħed jara f'liema stadju qiegħed il-parlament ħalli jkollna idea aħjar dwar meta aħna nistgħu nidħlu.

Allura nissuġġerixxi li fil-laqgħa li jmiss tal-Kumitat, min hu responsabbli jiġi quddiem dan il-Kumitat u jagħti spjegazzjoni lill-membri ta' hawnhekk.

MARIO DE MARCO: Jien kelli l-impressjoni li l-ispjegazzjoni kienet se tingħata llum.

Jekk wieħed jaqra l-ittra li ntbagħtet lill-Ministru għat-Trasport u Infrastruttura, l-Onor.

Joe Mizzi, huwa stess offra li … (Interruzzjonijiet)

MR SPEAKER: Hekk hu.

Hekk taqra l-ittra.

MARIO DE MARCO: Allura jien nippretendi li quddiem dan il-Kumitat se jkun hawn rappreżentant tal-GHRC.

MR SPEAKER: Imma tifhem ukoll li huwa l-Kumitat li jrid jordna li dan jiġi.

MARIO DE MARCO: Għandi stqarrija tad-DOI li tgħid li dan il-Kumitat se jkun qed jiltaqa' llum u se jingħata dettalji mill-GHRC ta' fiex waslu x-xogħlijiet.

MR SPEAKER: Onor. de Marco, m'hemmx dubju dwar dak li qed tgħid.

Hekk taqra l-ittra.

Imma inti tifhem ukoll li aħna rridu niddeċiedu li nordnaw lil dak li jkun biex jiġi.

Però, kont nippretendi li rappreżentant tal-GHRC ikun hawn barra jistenna, ħalli mbagħad id-deċiżjoni tkun tagħna nisimgħuhx jew le.

Dan il-parlament suppost se jkun inawagurat fit-12 ta' Ottubru, u niġu llum, toħroġ stqarrija tad-DOI biex tgħidilna li dan mhux lest, u l-istess stqarrija tgħid li se tingħata spjegazzjoni lill-House Business Committee.

Jiena, bħala membru tal-Kumitat – u naħseb li anke membri tal-Istampa – ġejna hawnhekk biex nisimgħu l-ispjegazzjoni.

Imma r-rappreżentant tal-GHRC mhuwiex hawnhekk, minkejja dak li tgħid l-istqarrija tad-DOI.

Bir-rispett kollu, kont nippreferi li d-deċiżjoni neħduha aħna dwar nisimgħuhx jew le.

MR SPEAKER: Id-deċiżjoni hija f'idejna.

Nieħdu d-deċiżjoni kif se nagħmlu.

L-Onor.

LOUIS GRECH: Qbilna li aħna rridu nisimgħu lir-rappreżentant.

Jiġi hawnhekk u jagħti spjegazzjoni.

MARIO DE MARCO: Imma għal-lum, issa!

Skont kif ħarġet mill-istqarrija tad-DOI!

DAVID AGIUS: Inkella l-istqarrija tad-DOI ma kellhomx jiktbuha kif kitbuha!

MARIO DE MARCO: Niddeċiedu hawnhekk issa jekk nisimgħuhx jew le; però, għandu jkun hawnhekk dan il-ħin.

CARMELO ABELA: Sur President, nista' ngħid xi ħaġa jekk ma jimpurtax?

L-ewwel nett, għandna nagħmlu distinzjoni bejn l-istqarrija tad-DOI u l-ittra indirizzata lil Mr Speaker mill-Ministru responsabbli mit-Trasport u l-Infrastruttura.

Mal-ittra mibgħuta lil Mr Speaker hemm żewġ ittri annessi, waħda l-commitment li qed jagħti l-kuntrattur jew il-konsorzju ta' kuntratturi fil-15 ta' Awwissu 2014, fejn qed jgħid b'mod ċar li d-data tat-30 ta' Settembru, għal numru ta' affarijiet, mhux se tiġi rispettata.

Naturalment, issemma wkoll li se jkun hemm xogħlijiet oħrajn li se jkunu konklużi f'Ottubru.

Però, id-data tat-30 ta' Settembru huwa evidenti li anke hawnhekk ma nżammitx.

L-istqarrija tad-DOI hija differenti, u m'għandhiex tkun marbuta mal-ittra lil Mr Speaker u ż-żewġ ittri li jien għamilt referenza għalihom.

Naħseb li tajjeb wieħed jgħid ukoll, għall-informazzjoni ta' dan il-Kumitat, li inti, Sur President, kif ukoll membri ta' dan il-Kumitat, flimkien anke mal-Iskrivan tal-Kamra, morna fuq is-sit numru ta' drabi, anke matul dan is-sajf.

Naħseb li nistgħu nixhdu aħna li konna preżenti miegħek, Sur President, li meta kien hemm anke preżenza tal-kuntratturi u min jitkellem f'isem il-konsorzju, kellna assigurazzjonijiet fuq ċerti xogħlijiet.

Imbagħad immorru visit ta' wara, u dawn l-assigurazzjonijiet ma jibqgħux preżenti.

Jgħidulna li se jitlesta ċertu xogħol, imbagħad jgħidulna li l-affarijiet inbidlu mill-aħħar darba li morna, u nispiċċaw b'xogħol li mhux se jkun komplut.

Din baqgħet tiġri mid-dehra!

L-istqarrija tad-DOI li ħareġ il-Gvern hija separata mill-ittra li bagħat lil Mr Speaker il-Ministru Joe Mizzi, fejn anness magħha kien hemm dawk iż-żewġ ittri l-oħrajn – fejn kien hemm primarjament commitment sat-30 ta' Settembru, u naturalment imbagħad l-ittra l-oħra, li għandha d-data tal-bieraħ, li nassumi li ntbagħtet ilbieraħ miċ-Chairman u mis-CEO tal-GHRC.

Naħseb li huwa evidenti li dan huwa dak li qed jgħidulna dawn l-ittri li x-xogħol ma tlestiex.

Irrid ngħid ukoll li assolutament m'għandi l-ebda oġġezzjoni li jkollna rappreżentanti tal-GHRC hawnhekk li jgħidulna f'iktar dettall ix-xogħol li fadal, ix-xogħol li waqa' lura, skont ma juru dawn l-ittri annessi mal-ittra tal-Ministru Mizzi indirizzata lilek, Mr Speaker.

Assolutament m'għandix oġġezzjoni li jkollna iktar dettall dwar x'waqa' lura bħala xogħol.

Jekk kellhomx ikunu hawnhekk jew le, ma nafx jekk l-iSpeaker għamilx abbokkament ma' xi ħadd.

MR SPEAKER: Nista' ninforma lill-Kumitat li, pereżempju, l-għamara tat-tielet sular għadha ma waslitx.

Għall-Plenarja żgur għandna bżonnha biex inkunu bilqiegħda u jkollna siġġu u l-apparat, imma dawn kienu għadhom mhumiex fuq il-post.

Sal-bieraħ, dawn ma kenux imwaħħlin.

Nifhem u naħseb li għandna ningħataw spjegazzjoni minn min għandu r-responsabbiltà li jagħmel ix-xogħol.

CARMELO ABELA: Mr Speaker, nistgħu nħarsu ftit lejn l-ittra?

Forsi t-teknikalitajiet li hemm fl-ittra tal-15 ta' Awwissu ma nifhmuhomx; imma, pereżempju, hawn għandna PBO 33A building eċċ. li jidher li dawn ma nżammux lanqas.

Ma naħsibx li hija biss kwestjoni biss ta'għamara, imma hemm affarijiet oħrajn iktar minn dak li semma Mr Speaker.

MARIO DE MARCO: Għalhekk l-informazzjoni hija tajba għax, jekk wieħed jara l-ittra tal-15 ta' Awwissu li ġiet annessa mal-ittra tal-Ministru, l-ittra lill-GHRC tal-15 ta' Awwissu 2014 tal-BIB JV tgħid:

Hawnhekk stess huma qed jgħidu li, jekk ma tasalx l-għamara u l-panelling by Nominated Supply Uniform, huma ma jkunux jistgħu jżommu l-commitment tagħhom.

Però, f'dan l-istadju, ma jinteressanix ta' min hu t-tort.

Din hija xi ħaġa li għandha tagħmel il-GHRC u l-Gvern li, fl-istqarrija tad-9 ta Lulju tal-Ministeru tal-Infrastruttura, kien qed jassigura li jkun hemm monitoraġġ qawwi tax-xogħol li kien qed isir biex "jassigura li x-xogħol ma jkomplix jaqa' lura".

S'issa, kulma għandna hawnhekk, bħala Membri tal-Kumitat tal-Kamra, huwa li l-GHRC ħareġ notice of delay.

Din id-delay kemm se tkun twila?

Ġurnata, ġimgħa, xahar, xahrejn?

Dan li jinteressani.

F'dan l-istadju aħna m'aħniex qegħdin hawnhekk bħala tribunal ta' arbitraġġ jew qorti, jiġifieri m'iniex qiegħed hawnhekk biex ngħid it-tort ta' Ċikku jew ta' Peppu.

Però jien jinteressani bħala Membru ta' dan il-Kumitat li nkun naf id-delay ta' kemm hu.

Għalhekk nippretendi li għandu jkun hawn hawnhekk rappreżentant tal-GHRC biex jgħidilna dan id-delay kemm hu previst li jkun.

MR SPEAKER: Qabel ma ngħaddi l-kelma lilek, Onor. Louis Grech, ħalli nirrikapitola ċerti affarijiet.

Aħna, fis-sajf, morna mhux inqas minn tliet darbiet; dejjem kont assistit mill-Onor.

David Agius u mill-Onor.

Aħna la qegħdin hawnhekk biex naraw għalfejn ma sarx ix-xogħol, u lanqas ta' min hu t-tort.

Kif korrettement qed jgħid l-Onor De Marco, il-kwestjoni hija kemm naħsbu li se jdum ix-xogħol biex ikun lest.

Minn dak li ġbart f'dawn il-ġranet, diġà għedtlek li żgur trid tkun lesta l-plenarja.

Ejja ngħidu li l-uffiċċju tiegħi mhux se jkun lest, jew l-uffiċċju ta' xi ħadd, imma l-plenarja trid tkun lesta biex taħdem minn hemmhekk, u trid tkun lesta kompletament b'dak kollu li hemm bżonn.

Din għadha mhijiex lesta, u apparti li tkun lesta, trid tkun tested u commissioned.

Ladarba għandna din il-problema, int qed tistaqsi, u hemmhekk qed nistaqsi: Meta se jkun lest ix-xogħol?

Ħa nitkellem b'mod frank, naħseb li qabel Diċembru, tliet xhur oħra, fl-opinjoni tiegħi, lanqas għandna għalfejn naħsbu fuq data.

LOUIS GRECH: Mr Speaker, irrespettivament mid-data, naħseb li huwa punt validu li aħna rridu nkunu nafu x'wassal għad-dewmien.

Però ma naħsibx li hemm ir-rappreżentant tal-Bord li rrifjuta jew ma xtaqx li jiġi.

Naħseb li kien sta għalina, jew sta għas-Sedja, li tgħajjat lil dan l-individwu biex jiġi.

Ma naħsibx li hija kwestjoni li jaqbad u jippreżenta ruħu hawn.

Naħseb, veru, ta' min insejħulu għal-laqgħa li jmiss, u fil-laqgħa li jmiss irid jagħti rendikont.

MR SPEAKER: Mhux jiġi biss, u jġib id-dokumentazzjoni.

LOUIS GRECH: Iġib id-dokumentazzjoni, u dokumentazzjoni mhux sempliċiment għaliex l-aħħar dewmien, imma rridu nkunu nafu wkoll l-istorja.

MARIO DE MARCO: Illum, għal raġuni jew oħra, m'għandniex rappreżentant tal-GHRC; però, dan il-Kumitat għandu x-xorti li għandu fih rappreżentanti tal-Gvern u li fl-aħħar mill-aħħar, il-Ministeru għall-Infrastruttura, skont l-istqarrija tad-DOI datata 8 ta' Lulju, qed jgħid li qed jagħmel monitoraġġ biex jassigura li x-xogħol ma jkomplix jaqa' lura.

Jidher li l-monitoraġġ kien qed isir mhux biss min-naħa tal-GHRC, però anke min-naħa tal-Ministeru għall-Infrastruttura.

Li nixtieq huwa li, fl-assenza tar-rappreżentant tal-GHRC, in-naħa tal-Gvern tista' tagħtina indikazzjoni jekk huwiex se jkun lest within a week, a month, or two months' time.

Dan li nixtieq inkun naf.

LOUIS GRECH: Ma naħsibx li dan huwa relevanti li l-ewwel qed tgħid li mhux sta għalina li niġġudikaw, imbagħad fl-istess waqt titlob dan.

Inkun irresponsabbli jekk ngħidlek minn hawnhekk li se jkun lest xahar ieħor jew xahrejn oħra.

Huma n-nies responsabbli, ir-rappreżentant li għidna li jkun hawn fil-laqgħa li ġejja, li jrid jagħtina spjegazzjoni tal-istate of affairs.

Ma naħsibx li huwa l-każ li nagħtik indikazzjoni.

Diġà kien hemm indikazzjoni li sat-30 ta' Settembru kellu jkun lest ix-xogħol.

Ix-xogħol mhuwiex lest.

Issa ta' min hu t-tort wieħed irid jidħol fiha; però, mhux deħlin hawnhekk fiha.

Imbilli nagħti indikazzjoni li eventwalment ma tfisser xejn, ma naħsibx li jagħmel sens.

Naħseb il-mod korrett li għandna nimxu bih dan il-Kumitat hu li jitlob li jkun jaf preċiżament għaliex kien hemm dak id-dewmien.

Tajjeb li jiġi rappreżentant u jispjega fid-dettall mhux sempliċiment dan id-dewmien, imma rridu nkunu nafu l-istorja.

Però, inutli tgħid min-naħa tal-Gvern nagħtu indikazzjoni għax naħseb li jkun eżerċizzju bla sens jekk nipprova nagħti indikazzjoni.

MR SPEAKER: L-Onor.

DAVID AGIUS: Mr Speaker, niskanta, għax l-Onor.

Kollega jaf li fil-Press Release intqal li l-House Business Committee se jkun qed jiltaqa' llum u se jingħata dettalji mill-Grand Harbour Rehabilitation Corporation ta' fiex waslu x-xogħlijiet, biex tkun tista' tittieħed deċiżjoni dwar data meta l-Parlament se jkun jista' jiċċaqlaq għall-bini l-ġdid.

Din stqarrija tal-Gvern.

Jekk dik mhux biżżejjed, il-kollega tiegħek, il-Ministru Joe Mizzi, f'ittra lill-iSpeaker jgħid:

"… quddiem din is-sitwazzjoni, fejn illejla l-Kumitat tax-Xogħol tal-Kamra se jingħata dettalji ta' fiex waslu x-xogħlijiet pendenti, u għandha tittieħed inkonsiderazzjoni deċiżjoni dwar meta l-Parlament se jkun jista' jibda jiltaqa' fil-bini ġdid."

Dan huwa li ddeċidiet id-DOI x'se jiġri fil-House Business Committee wkoll, u min-naħa l-oħra l-Ministru Mizzi qed jgħidilna li se ningħataw dettalji dwar fiex waslu x-xogħlijiet pendenti.

Se mai, il-Ministru missu jew kien hawn hu, jew ordna rappreżentanti tiegħu biex ikunu hawn, ħalli aħna, jekk jidhrilna bħala Kumitat li għandna ngħajtulhom, ngħajtulhom.

Sabiħa din, jiġifieri jiġi l-poplu Malti u Għawdxi kollu li għandu stqarrija tal-Gvern li tgħidlu li llejla hemm House Business Committee u se ningħataw dettalji mill-Grand Harbour Rehabilitation Corporation, responsabbiltà tal-Ministru Joe Mizzi.

Kien l-istess Ministru li kiteb lill-iSpeaker u qallu li llejla se ningħataw dettalji.

Imbagħad niġu hawn u la għandna lill-Ministru, la għandna lill-GHRC, u lanqas għandna d-dettalji!

MR SPEAKER: L-Onor.

CARMELO ABELA: Ma nixtieqx noħloq polemika u kontroversja bla bżonn; però, jekk hemm bżonn, mhux se niddejjaq.

(Interruzzjonijiet) Jien smajt bil-kwiet u nixtieq ningħata l-possibilità nitkellem.

Il-completion date li kellha l-GHRC kienet Novembru 2012.

Mhux 2014, imma sentejn ilu.

Sentejn ilu, il-GHRC kellha commitment mingħand il-kuntratturi li jitlesta f'Novembru tal-2012.

Ġiet ikkwotata l-istqarrija ta' Lulju ta' din is-sena.

Huwa minnu li l-Gvern il-ġdid irid li jekk għandek proġett, jibda u taf meta se jitlesta.

Dan suppost tlesta f'Novembru tal-2012, u dan il-proġett ma tlestiex.

Għal dan il-Gvern mhuwiex aċċettabbli li suppost hemm timeframe u ma jinżammx, u allura – ġustament – kien hemm il-monitoraġġ li semma l-Onor. de Marco biex għall-inqas ma ndumux għaxar snin oħra biex jitlesta dan il-proġett partikolari.

Il-punt l-ieħor huwa dwar timeframes.

Mr Speaker, jien semmejt l-esperjenza fejn jiena, inti, l-Onor.

Agius, u anke l-Iskrivan tal-Kamra, morna numru ta' drabi u smajna lill-kuntratturi preżenti tal-consortium jagħtuna dati ta' meta se jkun lest ċertu xogħol, ta' meta se jaslu ċerti affarijiet.

Imbagħad, immorru d-darba ta' wara u jinbidlu l-commitments tagħhom stess għax jgħidulna falliet kumpanija minn barra, għax sar xogħol fuq disinji ħżiena, u għax trid tinqata' ġebla u għadha mhijiex lesta.

L-istqarrija tad-DOI hija separata mill-ittra indirizzata lil Mr Speaker u li anness magħha kien hemm iż-żewġ ittri l-oħra.

Id-dettalji huma fl-ittri li għandna annessi, primarjament tal-15 ta' Awwissu, miktuba u ffirmata mill-Avukat Peter Fenech f'isem l-BIB JV, li huwa l-consortium tal-kuntratturi, u indirizzata liċ-Chairman tal-GHRC.

Hawnhekk ta dettalji ta' affarijiet li kellhom jitlestew u d-dati sa meta kellhom ikunu lesti primarjament sat-30 ta' Settembru:

It-30 ta' Settembru kien ilbieraħ u, kif nafu lkoll kemm aħna, ma ġie handed xejn.

Hemm affarijiet oħrajn li kellhom jitlestew sa Ottubru tal-2014, u għandna d-dettalji tagħhom imsemmijin hawnhekk.

Għandna wkoll dettalji oħra li jinsabu fil-paragrafu ta' qabel tal-aħħar, fejn hemm l-indikazzjonijiet tagħhom in bold.

Aħna lkoll qed naqblu li, jekk dawn id-dettalji mhux biżżejjed u rridu iktar dettalji, iva, ejja nġibuhom hawnhekk u jfehmuna x'inhi PBO 3-3a, PBO 8 eċċ. u naraw id-dettalji, kif ukoll jgħidulna wkoll il-commitments li ntrabtu magħhom il-kuntratturi diversi drabi u ma semmewhomx.

Tal-għamara, li semmejt inti Mr Speaker – ħa niftehmu ċar: l-għamara fil-Parlament il-ġdid mhux iġġib mejda, u kollox magħluq.

Bil-mod kif inhu ppjanat il-Parlament il-ġdid, l-għamara hija parti mill-għeluq, jiġifieri inkluż il-wiring kollu u l-panels kollha li għadhom mikxufin.

L-għamara hija parti mill-għeluq tal-bini, mhux għalaqt il-bini kollu mbagħad daħħalt l-għamara, is-siġġijiet u l-imwejjed, u fejn terfa' l-files u affarijiet minn dawn; jiġifieri, l-cupboards huma parti mill-għeluq, u dik hija l-għamara.

Dak huwa l-kunċett li fuqu hija ppjanata din l-għamara; jiġifieri, mhux sempliċiment ngħidu għax m'hemmx siġġu u m'hemmx mejda.

Ħaġa oħra, l-IT kollu li hemm li huwa kollu ġdid, irid ikun tested.

Ma nistgħux nirriskjaw li nibdew niltaqgħu fil-Parlament u ma nafux jekk jistax jinqala' xi ħaġa waqt seduta parlamentari.

MR SPEAKER: Ma naħsibx li huwa l-każ li niddiskutu dan issa.

CARMELO ABELA: Naqbel mal-kollegi kollha hawnhekk li, jekk irridu iktar dettalji, apparti d-dettalji li għandna fl-ittra li kienet annessa mal-ittra indirizzata lil Mr Speaker, nistiednu lil dawn il-persuni u jagħtuna iktar dettalji.

Però, għandna ċerti dettalji hawnhekk, ma nistgħux ngħidu li m'għandniex.

(Interruzzjonijiet) Mela l-ittra tal-15 ta' Awwissu ma qrajthiex?

MARIO DE MARCO: Mr Speaker, ħu paċenzja bija għax forsi we are missing the forest for the trees.

L-ittra tad-DOI tgħid ċar li l-House Business Committee se jkun qed jiltaqa' llum, u se jingħata dettalji.

U tgħid minn min se jingħataw id-dettalji – mill-Grand Harbour Rehabilitation Committee – ta' fiex waslu x-xogħlijiet biex tkun tista' tittieħed deċiżjoni.

Id-DOI hawnhekk ħareġ stqarrija, stqarrija tal-Gvern li aħna se nkunu qegħdin niltaqgħu llum u li se ningħataw id-dettalji, mhux permezz ta' korrispondenza, imma d-DOI qed jgħid speċifikament – mill-Grand Harbour Rehabilitation Committee.

Nixtieq inkun naf min ta struzzjonijiet lill-GHRC biex ma jiġux hawnhekk illejla.

CARMELO ABELA: Id-dettalji qegħdin fl-ittra.

Jekk id-dettalji tal-ittra mhumiex biżżejjed, naqbdu ngħidu u jiġu huma.

MARIO DE MARCO: Le, se jingħataw dettalji mill-Grand Harbour Rehabilitation Committee.

Tinsulentax l-intelliġenza tagħna u tal-media!

Ma naħsibx li l-ġurnalisti ġew hawnhekk … (Interruzzjonijiet)

MARIO DE MARCO: Jien nixtieq nifhem biss min tahom struzzjonijiet biex ma jiġux hawnhekk.

MR SPEAKER: Ma nagħmlux cross-debate.

Huwa l-Kumitat li jordna biex bniedem jiġi jixhed quddiem il-Kumitat.

Ma jistax xi ħadd jaqbad … (Interruzzjonijiet)

MARIO DE MARCO: Is-Sedja tat struzzjonijiet biex ma jiġux hawnhekk?

MR SPEAKER: Le, mhux is-Sedja.

Qed ngħid li huwa l-Kumitat li jordna lil min se jiġi quddiemu.

MARIO DE MARCO: Mhux dak il-punt tiegħi.

Jien nixtieq inkun naf għaliex ma hawn ħadd mill-GHRC.

Xi ħadd qalilhom biex ma jiġux, u nixtieq inkun naf min qalilhom biex ma jiġux.

MR SPEAKER: L-Onor.

Ma naħsibx li għandek dritt tagħmel dik l-assunzjoni dwar jekk xi ħadd tax struzzjonijiet.

Int qed tgħid li trid tkun taf min ta struzzjonijiet.

MARIO DE MARCO: Għax hija kontradittorja mal-istqarrija tad-DOI.

LOUIS GRECH: M'hemm xejn kontradittorju.

(Interruzzjonijiet) Mr Speaker, jekk tippermettili, il-punt qiegħed li, fil-verità, kien hemm dewmien fix-xogħol, u allura ma nistgħux nidħlu fid-data li kienet prevista.

(Interruzzjonijiet) Mill-2012 suppost ilu lest!

CARMELO ABELA: Sentejn ilu suppost infetaħ u bdejna naħdmu fih.

LOUIS GRECH: Jekk verament irridu nkunu nafu l-punt tiegħek dwar x'inhi r-raġuni tad-dewmien, faċli: meta jkun hemm il-laqgħa li ġejja, wieħed iġib rappreżentant u jagħtina l-ispjegazzjonijiet kollha, u allura wieħed ikun jaf għaliex kien hemm dan id-dewmien.

Anzi, nitolbuh jagħtina storja sħiħa tad-dewmien kemm ilu hemm.

Jidhirli li qatt ma kien hemm imposti penali fuq il-kuntratturi qabel.

Din hija l-ewwel darba li, safejn naf jien, kien hemm imposti multi.

Inti eventwalment qed tirreferi sempliċiment għall-fatt li ma hawn ħadd, l-ebda rappreżentant, u assumejt li xi ħadd ta struzzjonijiet.

(Interruzzjonijiet) Le, mhi qiegħda ċara xejn.

Mhemm xejn ċar.

DAVID AGIUS: Jien hekk fhimtha, li se jingħataw id-dettalji llum.

CARMELO ABELA: Id-dettalji qegħdin hawn fl-ittri.

LOUIS GRECH: Le, mhux hekk biss.

Li kieku s-Sedja llum talbet li jiġi rappreżentant, ma naħsibx li kien ikun hemm diffikultà.

Possibbilment, kien hemm misunderstanding bejn x'kien qed jiġi mistenni li jsir u x'sar.

MR SPEAKER: Il-Kumitat jordna min jiġi u ma jiġix hawn.

L-istqarrija tad-DOI mhijiex il-problema tal-Kumitat; dik jaraha min kitibha u min qalha.

Jien qed ngħid li hawnhekk il-Kumitat jiddeċiedi jekk jiġix xi ħadd quddiemu jew le.

Il-pożizzjoni qiegħda li qed naqblu li għandu jiġi xi ħadd tal-GHRC biex jispjega l-fatti, u qed ngħidu li għandu jkun hemm id-dokumentazzjoni u, jekk se naqblu, irridu naqblu li għandu jiġi quddiem dan il-Kumitat.

L-Onor.

LOUIS GRECH: Mr Speaker, diġà qbilna fuqha.

DAVID AGIUS: Mr Speaker, jiena għal darba, tnejn, tlieta mort il-Parlament miegħek u mal-Onor.

Kollega; għal darba, tnejn, tlieta smajt lill-Ministru jgħid li dan huwa on track; u għal darba, tnejn, tlieta qalilhom li se nżommu d-deadlines.

Aħna kellna pprogrammat li niftħu l-Parlament fit-12 ta' Ottubru, u issa niġu llum, l-1 ta' Ottubru, u jgħidilna le, mhux se niftħu l-Parlament hemmhekk.

Dan meta ilna minn Frar ngħidu li kollox miexi sew.

F'Lulju qalulna li kollox miexi sew; sa ftit tal-ġranet ilu, kollox miexi sew, kollox according to the deadline; il-Ministru jiġi preżenti magħna u qalilna bil-kelma tiegħu li se jinfetaħ u se nżommu mad-deadline.

Imbagħad, niġi hawnhekk illum, għaxart ijiem qabel, u ngħidu, 'Le, mhux se jinfetaħ'!

Imbagħad jiġi d-DOI u jgħidli li llejla stieden ruħu b'idejh il-GHRC f'dan il-House Business Committee, mingħajr ma ntalab li jiġi.

U jiġi l-Ministru u jgħid ukoll li llejla se ningħataw spjegazzjoni: imbagħad niġu hawn u, la jkollna spjegazzjoni, anzi nipprovaw inwaħħlu f'sentejn ilu!

Naħseb li r-rispett lejn dan il-Parlament irid ikun iktar minn hekk.

Ir-rispett irid ikun li, jekk mar l-iSpeaker fil-parlament u talab deadline, dawk l-affarijiet nimxu magħhom, u mhux niġu hawnhekk u nużaw il-ħin tagħna biex nagħmlu l-programm tal-ftuħ, min ġej jitkellem u min mhux ġej, u x'se jinfetaħ u mhux se jinfetaħ.

Dan ir-rispett li għandna lejn il-Parlament Malti?

Bir-rispett kollu, Mr Speaker, naħseb li hu ta' disprezz lejn dan il-Parlament li nagħtu informazzjoni … (Interruzzjonijiet) Huwa inaċċettabbli li jiena, f'isem l-Oppożizzjoni, immur fil-Parlament il-ġdid, ningħata indikazzjonijiet ċari, il-Ministru joħroġ stqarrija wara li nżuruh jiena, inti, Mr Speaker, u l-Onor.

Carmelo Abela bħala Whip tal-Gvern, fejn jgħidilna li kollox on track u li, wara li jgħaddi s-sajf, se nidħlu fil-Parlament il-ġdid, niġu għaxart ijiem qabel u jgħidilna: Sorry, il-kuntratturi ma żammewx mad-deadline.

Min hu responsabbli?

Il-kuntrattur, il-Parlament jew il-Ministru?

MR SPEAKER: Il-Parlament żgur mhux responsabbli, lanqas għad-data.

DAVID AGIUS: Għalhekk!

Naħseb inutli li nġibu lil dawn in-nies quddiemna għax, bir-rispett kollu, m'għandix fiduċja li, min-naħa tal-Gvern, se jżommu ma' din id-data.

L-Onor.

CARMELO ABELA: Mr Speaker, dawn l-istess kuntratturi ma żammewx id-data taħt Gvern Nazzjonalista f'Novembru 2012.

Dawn l-istess kuntratturi, l-istess persuna li titkellem f'isem il-kuntratturi, ma nbidel ħadd minnhom, l-istess persuni li kienu inkarigati mill-proġett bħala xogħol li qalu lill-Gvern preċedenti li sa Novembru 2012 kellhom ikunu lesti.

Dawn huma l-istess persuni li baqgħu jagħtu u jibdlu d-deadlines il-ħin kollu.

Anzi, jien ngħid li x-xogħol mexa ħafna minn kif kien f'Novembru tal-2012 meta suppost kellu jkun komplut, lest, inawgurat u bdejna fih.

Dawn il-kuntratturi baqgħu jibdlu darba waħda wara l-oħra u, kif qal tajjeb l-Onor.

Agius, jiena, inti, Mr Speaker, u l-Onor.

Agius morna numru ta' drabi u, darba waħda wara l-oħra, jibdlu t-timeframes li jkunu tawna fiż-żjara ta' qabel għax inqala' xi ħaġa differenti.

Jiena persważ li kien hemm monitoraġġ qawwi; imma jekk il-kuntratturi baqgħu jibdlu d-dati u t-timeframes, dak kellhom iwieġbu għalih f'Novembru 2012.

Issa, kif qal id-Deputat Prim Ministru, dawn ma ġewx imwaħħla penali min-Novembru 2012 meta taw il-kelma li se jkun komplut dan il-Parlament.

Dawn ingħataw data oħra tat-30 ta' Settembru, fejn kellhom jagħmlu handing over tal-uffiċini u affarijiet oħrajn kompluti – u, biex inkunu fair, hemm id-dettalji annessi mal-ittra mibgħuta lilek – u, ladarba dawn ma lestewx, il-Gvern iddeċieda li jimponi penali, skont l-istqarrija tad-DOI u kif hemm miktub fl-ittra tal-Ministru indirizzata lilek, Mr Speaker.

MARIO DE MARCO: Nerġa' ngħid, l-iskop tagħna bħala Kumitat mhuwiex qiegħed biex niġġudikaw it-tort ta' min kien, jew ta' min hu, minkejja l-assigurazzjoni li kien ta l-Ministru għall-Infrastruttura li x-xogħol mhux se jaqa' lura.

L-assigurazzjoni mhux jiena tajtha, l-assigurazzjoni ta l-Ministru għall-Infrastruttura fl-istqarrija tiegħu tat-8 ta' Lulju.

Però, din hija sekondarja f'dan l-istadju.

Lanqas qiegħed hawnhekk biex nagħti xi tort lill-Ministru għall-Infrastruttura li għoġbu hu stess jagħti din l-assigurazzjoni.

Jien qiegħed hawnhekk, qed nilmenta, għax fl-ittra lilek, Mr Speaker, bħala Speaker ta' din il-Kamra, l-istess Ministru għall-Infrastruttura kkonkluda hekk:

"Quddiem din is-sitwazzjoni fejn illejla l-Kumitat tax-Xogħol tal-Kamra se jingħata dettalji dwar fiex waslu x-xogħlijiet pendenti, għandha tittieħed in konsiderazzjoni d-deċiżjoni dwar meta l-Parlament se jkun jista' jibda jiltaqa' fil-bini l-ġdid."

Abbażi ta' dawn id-dettalji li kellu jagħtina l-Ministru jew rappreżentant tiegħu, jew il-GHRC – għax ovvjament dawn jgħidulna li dan baqagħlu xahar jew baqagħlu tliet xhur – aħna bħala Kumitat, kif konna ddeċidejna qabel is-sajf li konna se niftħu hemmhekk fit-13 ta' Ottubru, inkunu nistgħu nieħdu deċiżjoni biex ngħidu li se jibda jiltaqa' hemmhekk, għall-argument, fit-12 ta' Jannar.

Għalhekk, illejla suppost kien hawn rappreżentant, u dan m'għidtux jien.

Jidher li l-Ministeru għall-Infrastruttura jħobb jgħid ħafna affarijiet, imma hawnhekk hu stess fl-ittra … (Interruzzjonijiet) Hu qalha mhux aħna; hu fl-ittra tiegħu – I read and I quote!

Mela, l-ewwel kien hemm stqarrija tal-Gvern, u fl-istess ġurnata bagħatlek ittra fejn qed jgħid li se jagħtina dettalji biex aħna nistgħu nieħdu deċiżjoni dwar meta.

Nerġa' ngħid, nixtieq nifhem għaliex ma hawn ħadd biex jagħtina dettalji minkejja l-ittra li hu bagħatlek.

Għalhekk qed nassumi li xi ħadd qallu biex ma jiġix, għax hu stess qed jgħidlek li jew hu jew xi ħadd mill-Ministeru tiegħu se jkunu qegħdin hawnhekk biex jagħtuna d-dettalji biex aħna nieħdu deċiżjoni abbażi ta' dawk id-dettalji.

Nimmaġina li l-Ministru għall-Infrastruttura huwa bniedem tal-affari tiegħu u, kieku ma qallu ħadd biex ma jiġix, kien se jkun hawnhekk kif tak il-kelma fl-ittra tiegħu.

Ovvjament, jiena ġejt hawnhekk u qrajt l-ittra.

Huwa l-Kumitat li jidderieġi wara li nieħdu konjizzjoni tal-ittra.

Issa l-fatt li ma hawn ħadd…

MARIO DE MARCO: Inti għidtilhom biex ma jiġux?

MARIO DE MARCO: Mela, minkejja l-fatt li s-Sedja ma kkomunikatx mal-Ministeru …

MR SPEAKER: Ma kelli l-ebda kuntatt mal-Ministru.

MARIO DE MARCO: Kollox sew, jiġifieri mhux inti għidtilhom biex ma jiġux.

MR SPEAKER: Il-Ministru ma kellimtux.

Mela, minkejja l-ittra ...

MR SPEAKER: Il-punt hu li inti qisek qed tagħmel allegazzjoni fuq is-Sedja.

Ma jien qed nagħmel l-ebda allegazzjoni.

Qed nistaqsi biex nifhem.

Int qed tipprova tinsinwa li s-Sedja setgħet qalet lil xi ħadd biex ma jiġix hawn.

Mhuwiex il-każ, Onor. de Marco, toqgħodx tinkwieta.

MARIO DE MARCO: L-ittra hija ċara.

Ara biss taħseb li din in-naħa qed tipprova titfa' xi dell fuq is-Sedja.

Din in-naħa qed tipprova tifhem is-sitwazzjoni.

MR SPEAKER: Id-domanda għamiltha lili, u allura se nirrispondik.

Inserraħ moħħ l-Onor.

Mario de Marco li jien ma kelli l-ebda kuntatt mal-Ministru Mizzi wara li kiteb din l-ittra.

Però jiena, bħala Speaker, ladarba ġiet din l-ittra għandi, fid-dover tiegħi niġi quddiem dan il-Kumitat, u l-Kumitat irid imexxi.

Il-protezzjoni tal-Kumitat hija kollettiva.

Il-Kumitat irid imexxi fuq din l-ittra.

X'kiteb id-DOI, x'ħareġ id-DOI, il-kontenut huwa the right …

MR SPEAKER: Qegħdin naqblu li dan il-Kumitat għandu jisma' lill-GHRC?

MARIO DE MARCO: Qegħdin naqblu li għandna nisimgħu lill-GHRC.

Però kien ikun aħjar kieku kien hawn xi ħadd u niddeċiedu dak il-ħin.

MR SPEAKER: Ħa nistaqsi lilek, Onor. de Marco: X'differenza se tagħmel?

Wara li qrajna l-kontenut, li hu żgur hu li ma nistgħux nimxu għall-Parlament il-ġdid fit-13 ta' Ottubru.

Biżżejjed ngħidlek dak li naf jien u dak li qed tisma', anke meta taqra l-ittra, li mhuwiex fiżikament possibbli.

X'differenza se tagħmel jekk lil dan nisimgħuhx illum jew il-ġimgħa d-dieħla jew ta' wara biex jagħtina data għal tliet xhur oħra?

MARIO DE MARCO: Mela, d-differenza kienet tkun – u d-differenza fehmha korrettement il-Ministru Joe Mizzi – li, abbażi ta' dawn id-dettalji nkunu nistgħu nħabbru data ġdida biex nidħlu fil-Parlament il-ġdid.

Nerġa' ngħid, suppost fit-12 ta' Ottubru kien hemm l-opening.

MR SPEAKER: Dik irridu ninsewha issa.

MARIO DE MARCO: Kollox sew: imma aħna se nibqgħu bħan-nies fiċ-ċirkolu ta' Dante, anime in sospeso?

Skużani, naħseb li għandna dritt li nkunu nafu.

MR SPEAKER: Mela m'għandniex dritt!

Imma m'aħniex se nistabbilixxuha llum.

MARIO DE MARCO: Il-Ministru Joe Mizzi, korrettement, deherlu li kellu jiġi hawnhekk biex jagħtina dettalji biex inkunu nistgħu nistabbilixxu data ġdida, imma dan ma nistgħux nagħmluh għax, għal xi raġuni jew oħra, jew somebody overrode l-Onor.

Joe Mizzi ddeċieda li ma jiġix minkejja l-ittra tiegħu.

MR SPEAKER: L-Onor.

CARMELO ABELA: Mr Speaker, assolutament niċħad l-allegazzjoni li qed issir min-naħa l-oħra.

Ħadd ma ta struzzjonijiet lil ħadd biex ma jiġix.

Se mai, il-mistoqsija għandha ssir jekk ġewx mistiedna biex jiġu hawn.

(Interruzzjonijiet) Rajt l-ittra, u anness mal-ittra indirizzata lilek, Mr Speaker, hemm żewġ ittri, waħda minnhom tagħti d-dettalji.

(Interruzzjonijiet) Issa ngħid fuq dik ukoll jekk ningħata ċ-ċans.

Aħna qed ngħidu li għandna bżonn inkunu nafu iktar dettalji, u qed naqblu fuqha.

Ma nafx għalfejn … (Interruzzjonijiet) Issa nitkellmu fuq dik.

Dan il-Kumitat għandu bil-miktub li l-kuntratturi, kuntrarju għal x'kien jiġri qabel … (Interruzzjonijiet) Skużi, għamilt allegazzjonijiet fuqna, u issa ma tippermettilix nitkellem?!

(Interruzzjonijiet) Mr Speaker, nista' ningħata ċans, jekk jogħġobkom?

Xi ħadd, f'isem il-kuntratturi, l-Avukat Peter Fenech, li kif jaf kulħadd huwa rappreżentant ta' dan il-consortium, ta bil-miktub meta se jkun lest il-Parlament wara li x-xogħol waqa' lura.

Diġà kellu jkun lest f'Novembru 2012, ħalli din ma ninsewhiex.

L-istess persuna, l-Avukat Peter Fenech, li qed jitkellem f'isem il-consortium tal-kuntratturi, kull darba li ltqajna miegħu fil-preżenza tiegħek, Mr Speaker, u ta' membri oħrajn u tal-Ministru wkoll, kien qed jagħti d-dati, u dawn id-dati, fid-drabi ta' wara, kienu qed jinbidlu.

Kull darba, daqqa għax hekk u daqqa għax hekk.

DAVID AGIUS: Skużi, għalfejn fit-8 ta' Lulju, intqal li l-bini tal-parlament huwa fi stat avvanzat?

Din dikjarazzjoni tal-Ministru.

CARMELO ABELA: Għax hekk kien qed jgħid il-consortium.

Kien qed jidħak bina u bil-poplu Malti l-Ministru.

CARMELO ABELA: Kien qed jidħak bina l-consortium u min qed jirrappreżentah, u bikom, li għedtu li f'Novembru tal-2012 suppost kellu jkun lest!

MR SPEAKER: Ejja nagħlquha.

DAVID AGIUS: Skużani, Mr Speaker, għandna stqarrija li nħarġet wara li jiena, inti u l-Onor.

Kollega morna fil-Parlament l-ġdid, fejn jingħad:

"Iktar kmieni llum, il-Ministru għat-Trasport, Joe Mizzi, flimkien mal-iSpeaker u maż-żewġ Membri tan-naħat tal-Kamra dwar l-affarijiet tax-xogħol tal-Kamra, l-Iskrivan tal-Kamra u komponent miċ-Chairman tal-Korporazzjoni għar-Riġenerazzjoni żaru l-proġett tal-Parlament il-ġdid li jinsab fi stadju avvanzat ta' kostruzzjoni."

"Hu mistenni li l-kuntratturi se jkunu qed jonoraw l-obbligi li jlestu l-proġett fiż-żmien stipulat"

biex il-Parlament ikun jista' jiltaqa' minn dik il-binja wara l-vaganzi.

Imma l-kuntratturi ma waslux!

DAVID AGIUS: Mela għalfejn issa, fi tliet xhur, dan it-tibdil kollu?

Fi tliet xhur, m'għandniex naraw li dawn l-affarijiet isiru?

CARMELO ABELA: Nistaqsu lil Dr Peter Fenech!

DAVID AGIUS: Nistaqsu lill-Ministru!

(Interruzzjonijiet)

MR SPEAKER: L-Onor.

ANTHONY AGIUS DECELIS: Mr Speaker, naħseb li l-punt ġie eżawrit.

Ejja nissimplifikaw l-affarijiet.

Ejja naqblu f'data meta ġejjin hawnhekk ir-rappreżentanti biex jagħtu r-raġunijiet tagħhom għaliex ix-xogħol waqa' lura, u nimxu 'l quddiem minn hemm, għax inkella se noqogħdu nduru fl-istess ċirku.

MR SPEAKER: Naħseb li għandna naqblu fuq din.

Qed naqblu li għandhom jiġu jispjegaw lil dan il-Kumitat.

MARIO DE MARCO: Qabel dwarha l-Onor.

Joe Mizzi u d-DOI, imma, għal xi raġuni jew oħra, reġgħu marru minn dak il-qbil.

Għandna d-dettalji fiż-żewġ ittri annessi hawnhekk.

MARIO DE MARCO: Onor. Abela, taf taqra bil-Malti.

CARMELO ABELA: Naf naqra bil-Malti, u nifhem l-allegazzjonijiet inġusti li qed isiru min-naħa l-oħra.

Allegazzjonijiet inġusti meta suppost kellu jkun lest f'Novembru tal-2012.

DAVID AGIUS: Skużi, Mr Speaker, fl-istqarrija tal-Gvern, li se nikkwota verbatim tat-8 ta' Lulju, jingħad hekk:

"Illum il-ġurnata ..."

– jiġifieri, 'Insewh il-passat!' –

"… il-Ministeru għat-Trasport u l- Infrastruttura qed jassigura li jkun hemm monitoraġġ qawwi tax-xogħol li qed isir, kemm biex ma jsirux iżjed żbalji, kif ukoll biex jassigura li x-xogħol ma jkomplix jaqa' lura iżjed milli diġà waqa'."

Jiġifieri qed nagħmlu monitoraġġ qawwi …

CARMELO ABELA: Mr Speaker, hekk sar għax kieku qegħdin iktar lura.

DAVID AGIUS: Jimporta nitkellem, jekk jogħġbok?

Onor. Kollega, mela inti biss tista' titkellem?

Ħalli lil ħaddieħor jitkellem, jew kultant, fejn ma jdoqqlokx, tipprova tinterrompi?

MR SPEAKER: Onor. Carmelo Abela, ejja ħa nagħlquha.

DAVID AGIUS: M'għandekx il-kelma!

(Interruzzjonijiet) Mr Speaker, dan punt ġdid li hawnhekk għandna assigurazzjoni, hemm direzzjoni ċara li ma semmejthiex.

Din linja oħra, min-naħa tal-Ministeru li:

"… jiġu assigurati l-commitments li saru, u jiġu amministrati b'tali mod li l-affarijiet isiru f'perijodu raġjonevoli rispettabbli, b'mod li jiġi assigurat ..."

Fejn huma dawn l-assigurazzjonijiet?

CARMELO ABELA: Dan ma sarx u qed jeħlu l-penali.

MR SPEAKER: Dawn huma domandi saljenti biex isiru lill-persuni meta jiġu hawnhekk biex jispjegaw.

L-aħħar kelma se ngħaddiha lid-Deputat Prim Ministru għax qed inkunu ripetittivi żżejjed.

LOUIS GRECH: L-Oppożizzjoni l-ewwel bdiet billi qalet li mhijiex qiegħda hawnhekk biex tiġġudika, u mhijiex qiegħda hawn biex tieħu punti politiċi: imma naħseb qed tagħmel preċiżament il-kuntrarju.

L-Oppożizzjoni kulma trid punti politiċi.

(Interruzzjonijiet) Ippermettili, jekk ma jimpurtax, ħallejtek bil-kwiet u m'għidt xejn.

Jekk aħna rridu naqbdu fuq punt politiku, naraw ukoll l-istorja kollha tat-teatru, naraw ukoll l-istorja kollha tal-bini tal-Parlament.

Wieħed jara fejn kien hemm deadlines li ma ntlaħqux u jara għaliex ma ntlaħqux.

Naraw x'għamlet l-Oppożizzjoni meta kienet fil-Gvern biex jiġu rispettati dawk id-deadlines.

Aħna x'għamilna?

Fil-fatt, għidna li kellhom isiru deadlines, dawk id-deadlines ma ntlaħqux, illum qed ngħidu li rridu nkunu nafu iktar biex inkunu għall-inqas nistgħu nistabbilixxu – hekk qalilna l-Onor. de Marco – data, u naħseb li dak huwa l-punt prinċipali.

Jekk dak huwa l-punt prinċipali, mela llum kulma rridu ngħidu, jekk naqblu fuqha, li jridu jiġu r-rappreżentanti u jagħtuna rendikont għaliex ma laħħqux ma' dawk id-deadlines.

Irridu nkunu nafu l-istorja kollha ta' dan il-proġett, u wieħed jitlaq minn hemm u wieħed ikun jista' jistabbilixxi data għal meta nkunu nistgħu ngħidu nimxu 'l quddiem.

MR SPEAKER: Nistgħu nimxu fuq data kemm jista' jkun malajr biex nisimgħu l-persuni li għandna nisimgħu?

MARIO DE MARCO: Dan id-dibattitu kollu tal-lum seta' kien evitat kieku ġie xi ħadd hawnhekk u ta spjegazzjoni.

Dik l-unika ħaġa li naħseb kienet tagħmel sens illum.

MR SPEAKER: Issa ejja naqblu fuq data.

Il-Kumitat qed jaqbel li għandu jkun hawn ir-rappreżentanti.

Tal-GHRC biss se nitolbu jiġu?

Mela nistiednu liċ-Chairman tal-GHRC u jiddeċiedi hu lil min iġib miegħu.

Naqblu fuq data kemm jista' jkun malajr?

It-13 ta' Ottubru tajjeb?

MARIO DE MARCO: Iva, tajjeb.

MR SPEAKER: Mela, il-Kumitat hu aġġornat għat-13 ta' Ottubru fis-6.30 p.m. Mela, fit-13 ta' Ottubru, jitħarrek iċ-Chairman tal-GHRC.

MARIO DE MARCO: Mhux jitħarrek, jiġi.

MR SPEAKER: Jitħarrek.

Aħna se ngħidulu biex jiġi, il-Kumitat.

MARIO DE MARCO: U rappreżentant tal-Ministeru.

MR SPEAKER: U rappreżentant tal-Ministeru.

Mela, iċ-Chairman tal-GHRC u rappreżentant tal-Ministeru.

LOUIS GRECH: Naħseb li punt li tajjeb jiġi nnotat u minuted hu li ma kien hemm l-ebda struzzjoni min-naħa tagħna biex ma jiġix individwu jew ieħor.

DAVID AGIUS: Mr Speaker, lanqas huwa etiku li xi ħadd jistieden ruħu b'idejh b'invit tad-DOI.

Id-DOI m'għandu qatt f'dan il-pajjiż it overrules lil dan il-Kumitat.

CARMELO ABELA: Mr Speaker, ma sarx hekk.

DAVID AGIUS: Hekk sar, miktuba.

MR SPEAKER: Bħala punt ta' proċedura, il-Kumitat jiddeċiedi min jiġi quddiemu.

DAVID AGIUS: Il-Kumitat jiddeċiedi min jiġi quddiemu, u mhux jiġi xi ħadd jgħidilna li se jiġi hu.

CARMELO ABELA: Mr Speaker, naqbel miegħek li l-Kumitat jiddeċiedi; però, ma naqbilx ma' dak li qed jgħid l-Onor.

DAVID AGIUS: Skużi, dak li qed ngħid jien huwa dak li hawn miktub f'din l-istqarrija, verbatim, miktuba.

CARMELO ABELA: Kif qed tinterpretaha inti.

MR SPEAKER: Il-Kumitat huwa aġġornat għas-seduta tat-13 ta' Ottubru.

Grazzi.

Fit8.18 p.m., ilKumitat aġġorna għal nhar itTnejn, 13 ta' Ottubru 2014, fis6.45 p.m.

Proceedings, agenda, minutes and transcripts of the parliamentary committees hbc


KUMITAT PERMANENTI DWAR IXXOGĦOL TALKAMRA

LAQGĦA NRU.

LErbgħa, 1 ta' Ottubru 2014

IlKumitat Permanenti dwar ixXogħol talKamra ltaqa' filPalazz, ilBelt Valletta, fis6.51 p.m.

Anġlu Farrugia, ippresjeda.

PREŻENTI

IdDeputat Prim Ministru u Ministru għallAffarijiet Ewropej u tTwettiq talManifest Elettorali lOnor.

IlMinuti tallaqgħa numru 20 li saret fis27 ta' Ġunju 2014 kienu kkonfermati.

LIspeaker informa lillKumitat li huwa kien irċieva diversi talbiet mingħand ilmezzi talmedia biex jingħataw permess jittieħdu filmati u ritratti għallewwel ftit minuti tallaqgħa talKumitat.

Ilpermess ingħata.

XOGĦOL TALKAMRA

IdDeputat Prim Ministru u Ministru għallAffarijiet Ewropej u tTwettiq talManifest Elettorali, lOnor.

Louis Grech, informa lill-Kumitat li llista ta' prijoritajiet li għandu lGvern għaxxahar ta' Ottubru hekk kif il-Parlament jerġa' jibda jiltaqa' wara l-waqfa tas-sajf fit-13 ta' Ottubru, hija kif ġej:

Abbozz ta' Liġi li jemenda lAtt dwar isSigurtà Soċjali – Abbozz Nru 65;

Abbozz ta' Liġi dwar ilfinanzjament ta' Partiti Politiċi – Abbozz Nru 59 (kont.);

Abbozz ta' Liġi li jemenda lAtt dwar itTaxxa fuq lIncome – Abbozz Nru 64;

Abbozz ta' Liġi dwar Diversi Liġijiet filqasam tasSħubija fi Trade Union ta' Forzi Dixxiplinati – Abbozz Nru 55;

Abbozz ta' Liġi dwar ilĦarsien tatTfal (Ħarsien Barra midDar) – Abbozz Nru 45;

Abbozz ta' Liġi dwar ilProfessjoni talCounselling – Abbozz Nru 48; u

Abbozz ta' Liġi li jemenda lAtt dwar irRefuġjati – Abbozz Nru 56.

Grech qal ukoll li huwa ppjanat li lAbbozz ta' Liġi dwar Stili ta' Ħajja Sana (Biex Titnaqqas lObeżità), Abbozz Nru 62, jiġi diskuss nhar ilĦamis, 6 ta' Novembru, filwaqt li lMozzjoni Nru 136 ippreżentata millOnor.

Claudio Grech dwar lgħażla ta' pazjenti li jieħdu lkura tassaħħa li huma intitolati għaliha skont irregolamenti dwar kura tassaħħa transkonfinali minn fornituri privati lokali għandha tiġi diskussa f'Diċembru.

Fuq punt imqajjem mill-Onor.

David Agius, id-Deputat Prim Ministru qal li l-Gvern se jipprova jara li d-diskussjoni fl-istadju tat-Tieni Qari tal-Abbozz ta' Liġi dwar Standards filĦajja Pubblika, Abbozz Nru 63 jibda jiġi diskuss fix-xahar ta' Novembru.

Abela informa lill-Kumitat li abbażi tal-informazzjoni mogħtija mid-Deputat Prim Ministru aktar kmieni fil-Kumitat:

is-Seduti ta' nhar itTnejn u t-Tlieta, 13 u 14 ta' Ottubru, se jkunu allokati l-ewwel għad-diskussjoni fl-istadju tat-Tieni Qari talAbbozz ta' Liġi li jemenda lAtt dwar isSigurtà Soċjali, Abbozz Nru 65, u jekk id-diskussjoni tintemm titkompla d-diskussjoni fl-istadju tat-Tieni Qari talAbbozz ta' Liġi dwar ilfinanzjament ta' Partiti Politiċi, Abbozz Nru 59, liema diskussjoni mhux previst li tagħlaq f'seduta waħda; u

fis-seduta ta' nhar l-Erbgħa, 15 ta' Ottubru, tibda d-diskussjoni fl-istadju tat-Tieni Qari tal-Abbozz ta' Liġi li jemenda lAtt dwar itTaxxa fuq lIncome, Abbozz Nru 64.

AFFARIJIET OĦRA

LIspeaker informa lillKumitat illi nhar il15 ta' Settembru lOmbudsman ippreżentalu kopja talOmbudsplan għassena 2015 liema dokument ser jitqiegħed fuq ilMejda talKamra hekk kif ilParlament jerġa' jiltaqa' fit-13 ta' Ottubru.

Huwa qassam kopja ta' dan iddokument lillMembri preżenti u informa lill-Kumitat li hemm bżonn li tinstab data għad-diskussjoni mill-istess Kumitat dwar l-Ombudsplan għas-sena 2015 biex sussegwentement ikun jista' jitqiegħed għall-approvazzjoni tal-Kamra.

LIspeaker informa lillKumitat illi wara lftehim li ntlaħaq fillaqgħa preċedenti fl1 ta' Awwissu 2014 huwa kiteb lil Network Publications fejn infurmahom illi lesperti li għandhom jiġu kkonsultati dwar lesibizzjoni dwar ilParlament Malti huma lProf.

Kopja ta' din ilkorrispondenza ġiet mgħoddija lillMembri.

Peress li lkuntratt dwar lesibizzjoni sar bejn ilBank of Valletta u lFondazzjoni Parlament ta' Malta, lIspeaker informa lill-Kumitat illi kien beħsiebu jlaqqa' lFondazzjoni sabiex min-naħa tagħha tkun tista' tagħti lapprovazzjoni meħtieġa dwar ilkontenut talesibizzjoni.

Fuq il-materja mqajma fil-laqgħa preċedenti tal-Kumitat rigward ittra mibgħuta mill-Uffiċċju tal-Prim Ministru lill-Iskrivan tal-Kamra datata 4 ta' Novembru 2013 dwar talba li kienet saret mill-Assoċjazzjoni tal-eks membri parlamentari lill-istess Uffiċċju tal-Prim Ministru sabiex it-titlu 'Onorevoli' jibqa' jintuża mill-ex membri parlamentari, il-Kumitat esprima l-opinjoni li dan ittitolu m'għandux jibqa' jintuża wara li Membru jtemm ilkariga tiegħu filParlament.

Għaldaqstant lIspeaker informa lillKumitat illi kienet ser tintbagħat risposta lillUffiċċju talPrim Ministru f'dan issens.

lIspeaker informa lillKumitat illi skont qbil milħuq fillaqgħa tad9 ta' Ġunju 2014 ġew ingaġġati żewġ research analysts fuq bażi temporanja bl-għajnuna tal-Akkademja Mediterranja għall-Istudji Diplomatiċi (MEDAC) fi ħdan l-Università ta' Malta.

LIspeaker informa lillMembri dwar numru ta' attivitajiet annwali li saru jew li kienu ser isiru fil-bini tal-Parlament, u ċjoè:

ilParlament tażŻgħażagħ, li ltaqa' fit-18 ta' Settembru;

l-attività msejħa Science in the House organizzata fuq inizjattiva talUniversità ta' Malta li nfetħet midDeputy Speaker talKamra fil25 ta' Settembru; u

lattività tanNotte Bianca li kellha ssir nhar isSibt, 4 ta' Ottubru.

LIspeaker ħeġġeġ lill-Membri miżżewġ naħat tal-Kamra sabiex ikunu preżenti ħalli jiltaqgħu malmembri talpubbliku li jkunu qed iżuru lParlament waqt din l-attività.

LIspeaker irrefera għallittra tiegħu dwar ilparliamentary TV channel tal1 ta' Settembru 2014 u għarrisposti li rċieva mingħand ilWhips dwar din il-materja fejn ġie espress qbil fil-prinċipju dwar xandir viżiv.

Kopja ta' din il-korrispondenza tqassmet lill-Membri.

Huwa informa lill-Kumitat li kellu laqgħat malkumpaniji li huma f'pożizzjoni li joffru dan isservizz u li matul l-istess lagħat kien qed jemfasizza li tali servizz kellu jingħata mingħajr ma l-Parlament jinkorri spejjeż.

L-Ispeaker Farrugia irrefera wkoll għar-rekwiżit li tali servizz ikun regolarizzat u f'dan is-sens ippropona li jsiru l-emendi neċessarji fl-Ordnijiet Permanenti tal-Kamra u li l-Kumitat jikkonsidera numru ta' linji gwida li ġew ippreparati mill-Uffiċċju tiegħu u li tqassmu lill-Membri.

Id-Deputat Prim Ministru ppropona li l-Uffiċċju tal-Ispeaker jipprepara wkoll abbozz tal-emendi neċessarji għall-Ordnijiet Permanenti talKamra.

LIspeaker qara u għadda lill-Membri kopja ta' ittra li huwa kien irċieva dakinhar millOnor.

Joe Mizzi, Ministru għatTrasport u l-Infrastruttura dwar l-istadju li kienu waslu fih ix-xogħlijiet filbini lġdid talParlament.

Wara diskussjoni, il-Kumitat qabel li għallaqgħa li jmiss jiġu msejħa ċChairman talGrand Harbour Regeneration Corporation (GHRC) u rappreżentant mill-Ministeru għat-Trasport u l-Infrastruttura biex jidhru quddiem il-Kumitat dwar ix-Xogħol tal-Kamra.

Fit8.18 p.m. ilKumitat aġġorna għal nhar itTnejn, 13 ta' Ottubru 2014 fis6.45 p.m.

ANĠLU FARRUGIA


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 23

Il-Ġimgħa, 10 ta' Ottubru 2014 fit-3:00 p.m.

L-Onor.

Luciano Busuttil, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar il-Ġimgħa, 10 ta' Ottubru 2014 fit-3:00 pm fil-Kamra tal-Kumitati fil-Palazz il-Belt b'din l-aġenda:-

Laqgħa mal-E.T. Miroslav Lajcak, Deputat Prim Ministru u Ministru għall-Affarijiet Barranin u Ewropej tas-Slovakia.

Affarijiet oħra.

2 ta' Ottubru 2014 SKRIVAN TAL-KAMRA

Proceedings, agenda, minutes and transcripts of the parliamentary committees bar


(Rapport Uffiċjali u Rivedut)

Laqgħa Nru 23

Il-Ġimgħa, 10 ta' Ottubru 2014

Stampat fl-Uffiċċju tal-Iskrivan

Prezz €2.50

Laqgħa Nru 23

Il-Ġimgħa, 10 ta' Ottubru, 2014

Il-Kumitat iltaqa' fil-Palazz, il-Belt Valletta, fit-3.00 p.m.

Il-Minuti tal-Laqgħa Nru 22, li saret fil-21 ta' Lulju 2014, ġew ikkonfermati.

LAQGĦA MAL-L-E.T. MIROSLAV LAJČÁK, DEPUTAT PRIM MINISTRU U MINISTRU GĦALL-AFFARIJIET BARRANIN U EWROPEJ TAS-SLOVAKKJA

Fit-3.55 p.m., il-Kumitat aġġorna għal data u b'aġenda li kellhom jiġu kkomunikati aktar tard.


LAQGĦA NRU.

Il-Ġimgħa, 10 ta' Ottubru 2014

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fit-3:00 p.m.

L-Onor.

PREŻENTI: L-Onor.

Marlene Farrugia, l-Onor Marthese Portelli u l-Onor.

ASSENTI: Il-Ministru għall-Affarijiet Barranin l-Onor.

L-Iskrivan tal-Kumitat qal it-talba.

Il-Minuti tal-laqgħa Nru 22 li saret fil-21 ta' Lulju, 2014, kienu konfermati.

LAQGĦA MAL-E.T. MIROSLAV LAJCAK, DEPUTAT PRIM MINISTRU U MINISTRU GĦALL-AFFARIJIET BARRANIN U EWROPEJ TAS-SLOVAKJA

Fl-introduzzjoni tiegħu, il-President tal-Kumitat aċċenna, fost l-oħrajn, għall-kooperazzjoni bejn Malta u s-Slovakja fid-dawl tal-fatt li Malta se tkun qegħda tieħu l-Presidenza tal-Unjoni Ewropea eżatt mingħand is-Slovakja kif ukoll għall-problemi fi ħdan l-Unjoni f'dak li għandu x'jaqsam mal-qagħad u n-nuqqas ta' tkabbir ekonomiku, id-dehra kemmxejn negattiva tal-Unjoni f'għajnejn iċ-ċittadini li qiegħda tagħti lok għall-Ewro-xettiċiżmu u l-dawmien ta' partiti estremi.

Fl-intervent inizjali tiegħu, id-Deputat Prim Ministru u Ministru għall-Affarijiet Barranin u Ewropej Slovak, semma li fil-Presidenza tagħha għall-perjodu Lulju-Diċembru 2016, is-Slovakja kienet se tindirizza problemi konkreti, fosthom, l-impjiegi u t-tkabbir ekonomiku; l-inklużjoni u koeżjoni soċjali; l-immaniġġjar tal-ilma kemm bħala riżors u kemm dak li jirriżulta mill-għargħar; l-iżvilupp tal-blue economy; it-titjib tal-immaġini tal-Unjoni Ewropea f'għajnejn iċ-ċittadini billi tindirizza l-bżonnijiet reali tagħhom; in-neighbourhood policies u l-partnerships kemm fl-Ewropa tal-Lvant u anke fil-Mediterran kif ukoll il-politka tat-tkabbir.

Huwa żied li filwaqt li l-pajjiżi membri kellhom jirrispettaw ir-regoli finanzjarji sabiex ma tirrepetix ruħha l-kriżi wieħed kellu joqgħod attent li ma jiġux introdotti standards għoljin wisq, anke fir-rigward tal-ambjent, li jnaffru l-industrija u l-investiment mill-Ewropa.

Wara kien hemm diskussjoni.

Fit-3.55 p.m. il-Kumitat aġġorna għal data u b'aġenda li kellhom jiġu komunikati aktar tard.

SKRIVAN TAL-KUMITAT

PRESIDENT TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR IS-SAĦĦA

AVVIŻ

Laqgħa Nru 5

It-Tnejn, 13 ta' Ottubru 2014 fis-6:30 p.m.

L-Onor.

Etienne Grech, President tal-Kumitat Permanenti dwar is-Saħħa, javża li l-Kumitat se jiltaqa' nhar it-Tnejn, 13 ta' Ottubru 2014 fis-6:30 p.m. filKamra tal-Kumitati fil-Palazz, il-Belt, b'din l-aġenda:

Konferma tal-Minuti.

Indirizz mill-Kummissarju Ewropew għas-Saħħa Dr Tonio Borg.

Diskussjoni.

Affarijiet oħra.

Proceedings, agenda, minutes and transcripts of the parliamentary committees health